**A Felügyelőbizottság jelentése**

**1. A Felügyelőbizottság jelentése a Diákszövetség 2022. évi működéséről**

A Felügyelőbizottság a Diákszövetség 2022. évi működését a jogszabályokkal és az Alapszabállyal összhangban lévőnek találta. A Diákszövetség vezető szervei (Közgyűlés, Választmány, Elnökség) az előírásoknak megfelelően tartották meg üléseiket és hozták meg a hatáskörükbe tartozó döntéseket. A tagság felé fennálló tájékoztatási kötelezettségének az Elnökség az egyesületi dokumentumok honlapon való publikálásával tett eleget.

A Felügyelőbizottság a munkájához szükséges információkat és dokumentumokat megkapta, az Elnökség elektronikus levelezését folyamatosan nyomon követte.

Összességében a Felügyelőbizottság a Diákszövetség 2022. évi működését jogszerűnek, rendezettnek és a közhasznú célokkal összhangban lévőnek találta.

**2. A Felügyelőbizottság véleménye a 2022-es évről készült Pénzügyi Beszámolóról**

A Felügyelőbizottság áttekintette a 2022-es évről készült Pénzügyi Beszámolót, amely a Választmány a 2022 május 6-i ülésére került beterjesztésre. A rendelkezésére álló összefoglaló adatok alapján – azok számszaki helyességét feltételezve – az FB megállapította, hogy **a 2022. év költségvetése közel egymillió forintos többletet mutatott**. Emögött azonban a tervezettnél egyaránt kisebb bevételek és kisebb kiadások álltak: a bevételek nagyobb mértékben maradtak el a tervezettől, mint a kiadások, de a korábbi konzervatív pénzügyi tervezés miatt (ui. 2,4 millió forintos többlettel készült a 2022-es pénzügyi terv) ennek ellenére sikerült elkerülni a deficit kialakulását.

A Barátok Útja céljaira a 2022-es évben 1,9 millió forinttal kevesebb bevétel érkezett, mint az e célra fordított programok költsége, ami azt jelenti, hogy ennyivel csökkentek a Barátok Útja számára „megpántlikázott” pénzeszközök, amit a jövőben a Barátok Útja céljaira fel lehet használni. Ez egyben azt is jelenti, hogy a Barátok Útján kívül a Diákszövetség gazdálkodása a tárgyévben közel 2,8 millió ezer forintos többletet mutatott.

A **bevételek** (az eredménykimutatás szintjén 10,9 millió forinttal) némileg elmaradtak a tervezett 13 millió forintos szinttől. Az elmaradás egy része sajnálatos módon az érdemben alacsonyabb tagdíjbevételekkel magyarázható (2,2 millió forint helyett csak 1,1 millió forint), amit adományok ellensúlyoztak. A felügyelőbizottság aggodalommal veszi tudomásul, hogy a tagdíjbevételek az elmúlt években markánsan csökkenő trendet mutatnak. A felügyelőbizottság javasolja, hogy az Elnökség a 2023-as munkatervébe vegye fel a tagdíjbevételek rendezésének a kérdését.

A Diákszövetség **ráfordításai** a tárgyévben 9,9 millió forintot tettek ki. A működési költségeket a felelős gazdálkodás és költséghatékony informatikai fejlesztések eredményeként sikerült a korábbi év 6 millió forintos szintjéről 4 millió forintra leszorítani.

A Felügyelőbizottság nyugtázza, hogy a közhasznú célokat közvetve szolgáló működési költségek is közhasznú kiadásként kerültek elszámolásra, tekintettel arra, hogy a Diákszövetségnek a tárgyévben nem volt alapcél szerinti nem közhasznú kiadása. Az egyes kiadásokat áttekintve a Felügyelőbizottság nem látott indokolatlan vagy kirívó tételeket.

Végezetül a Felügyelőbizottság megállapítja, hogy a Diákszövetség működését középtávon a tagdíjak nem biztosítják, így az ezek emelésének szükségessége mellett továbbra is hangsúlyt kell fektetni a pályázati források növelésére.

**Összességében a Felügyelőbizottság a 2022-es beszámolót elfogadását javasolja.**

**3. A Felügyelő Bizottság véleménye a 2023. évre készült Pénzügyi Tervről**

A Felügyelő Bizottság áttekintette a 2023. évre készített Pénzügyi Tervet. A 2023-as költségvetést nagyjából bázis alapú tervezés jellemzi. Ettől való eltérést a Barátok újra külön kezelt bevételi és kiadási előirányzatai jelentenek: a Barátok útjának elkülönített eredményhatása a költségvetésben -1,6 millió forint (2,5 milió forint bevétel és 4,4 millió forint kiadás), így a Diákszövetség nullszaldósra tervezett költségvetése azt tükrözi, hogy a Barátok Útja nélkül a kiadások közel 1,6 millió forinttal meg fogják haladni a bevételeket (annak ellenére, hogy a pénzügyi terv a tagdíjbevételek 2,5 milliós szintre való visszaemelését feltételezik).

A fenti sarokszámok ugyancsak rávilágítanak a tagdíjak rendezésének a szükségességére.

**Összességében a felügyelőbizottság a Diákszövetség céljaival összhangban látja a 2023-as pénzügyi tervet, ezért a Felügyelő Bizottság a pénzügyi terv elfogadását javasolja.**

Budapest, 2023. május 12.

Palotai Dániel

a Felügyelőbizottság elnöke

dr. Szécsényi-Nagy Kristóf dr. Mikecz András

a Felügyelőbizottság tagja a Felügyelőbizottság tagja